En fredelig udstillingsdag på Hotel Crowne Plaza udviklede sig til en større scene forrige weekend.

Det præcise sagsforløb varierer, alt efter hvem man spørger, men sikkert er det, at alle de involverede følte sig truet, og at der opstod en situation, hvor manden i centrum for balladen følte, at han blev tilbageholdt på hotellet mod sin vilje.



Alt sammen på grund af nogle tegninger.



Tvunget til at udlevere skitser

Udstillingens arrangører ville nemlig tvinge manden til at udlevere de skitser, han lavede på udstillingen, da de efter deres opfattelse brød ophavsretten. Det afviser eksperter i ophavsret dog er tilfældet.

Men lad os tage den fra begyndelsen. Jan Mortensen er kunstner og bor i Helsingør, men forrige weekend havde han bevæget sig til Hotel Crowne Plaza i København for at se udstillingen af John Lennons tegninger, som denne ene weekend var i landet. På udstillingen fandt han sin blok frem og begyndte at tegne nogle af værkerne af.